RESOLUCIÓN do 13 de novembro de 2006 pola que se convoca un curso sobre rescate en altura para bombeiros da Eurorrexión Galicia-Norte de Portugal.
CENTRO DE ESTUDOS XUDICIAIS E SEGURIDADE PÚBLICA DE GALICIA — III. OUTRAS DISPOSICIÓNS — 24/11/2006

Dentro do programa de actividades que o Centro de Estudos Xudiciais e Seguridade Pública de Galicia ten previsto realizar no ano 2006, e conforme coas funcións atribuídas pola Lei 1/2005, do 4 de xaneiro, de creación do Centro de Estudos Xudiciais e Seguridade Pública de Galicia, en colaboración co proxecto COFROEM (Fomento e Optimización dos Recursos Materiais e de Formación dos Servizos de Emerxencias e de Salvamento), e tamén en colaboración coa Escola Nacional de Bombeiros de Portugal, anúnciase a convocatoria dun curso sobre rescate en altura para bombeiros da Eurorrexión Galicia-Norte de Portugal, que deberá desenvolverse conforme coas seguintes bases:
Primeira.-Obxectivos.
Dominar toda unha serie de manobras adaptadas das técnicas de rescate en montaña e espeleosocorro, en lugares por encima ou debaixo do chan e que non son accesibles con medios convencionais.
Dotar o alumno de coñecementos e técnicas suficientes para acadar autonomía en progresión vertical e poder abordar un rescate complexo.
Segunda.-Destinatarios.
-Membros dos parques de bombeiros participantes no proxecto COFROEM, tanto de Galicia como de Portugal, que dispoñan de persoal e medios axeitados.
Terceira.-Desenvolvemento.
1. Prazas: o número de prazas ofertadas é de 30.
2. Duración e datas: o curso terá unha duración de 40 horas lectivas e desenvolverase durante os días 11, 12, 13, 14 e 15 de decembro.
3. Horario: das 9.30 ás 13.30 horas e das 15.00 ás 19.00 horas.
4. Lugar: no parque de Bombeiros de Verín (Ourense), coa posibilidade de facilitar o aloxamento e a manutención aos participantes pertencentes a parques moi alonxados desta localidade.
Cuarta.-Solicitudes e prazo de inscrición.
1. A inscrición dos participantes é gratuíta.
2. Cada xefe do respectivo corpo de bombeiros deberá remitir as solicitudes debidamente dilixenciadas e priorizadas de xeito que permita aos orga
nizadores efectuar unha adecuada selección en función da orixe dos solicitantes e do número de prazas.
3. O prazo para a presentación de instancias rematará o día 5 de decembro de 2006.
4. As instancias deberán enviarse por correo á sede do Centro de Estudos Xudiciais e Seguridade Pública de Galicia: avenida da Cultura, s/n, 36680 A Estrada, ou directamente ao fax 986 59 09 88; ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Quinta.-Relación de admitidos.
A relación de participantes admitidos para a realización do curso exporase no taboleiro de anuncios do Centro de Estudos Xudiciais e Seguridade Pública de Galicia o día 7 de decembro, sen prexuízo da oportuna notificación aos responsables de persoal dos corpos de bombeiros dos seleccionados, con antelación suficiente á celebración do curso. Tamén poden coñecela chamando ao teléfono 986 59 02 46 ou consultando a páxina web
http://cexesga.xunta.es.
Sexta.-Asistencia.
É obrigatoria a asistencia e puntualidade en todas as actividades do curso. A falta de asistencia, mesmo cando sexa xustificada, en máis dun 10% das horas lectivas programadas determinará a cualificación de non apto.
Sétima.-Certificado de asistencia.
Ao remate do curso entregaráselles un certificado de asistencia a aquelas persoas que acrediten a súa participación continuada no mesmo. Este certificado estará expedido polo Centro de Estudos Xudiciais e Seguridade Pública de Galicia e pola Escola Nacional de Bombeiros de Portugal.
Oitava.-Financiamento.
Este curso de formación forma parte do proxecto Fomento e optimización de recursos materiais e de formación dos servizos de emerxencia e de salvamento COFROEM/SPI.E42/02, contando para estes efectos co cofinanciamento europeo de fondos Feder, no marco do programa Interreg IIIA.
Novena.-Modificacións.
O Centro de Estudos Xudiciais e Seguridade Pública de Galicia poderá modificar o desenvolvemento do curso para adaptalo ás necesidades da Administración e ás continxencias que poidan xurdir.
A Estrada, 13 de novembro de 2006.
Carlos Suárez-Mira Rodríguez
Director xeral do Centro de Estudos Xudiciais
e Seguridade Pública de Galicia